CELEX: 32014D0045(01)
Language: da
Date: 2014-11-19 00:00:00
Title: Den Europæiske Centralbanks afgørelse (EU) 2015/5 af 19. november 2014 om indførelse af programmet vedrørende køb af værdipapirer af asset-backed typen (ECB/2014/45)

6.1.2015   
            
            
               DA
            
            
               Den Europæiske Unions Tidende
            
            
               L 1/4
            
         DEN EUROPÆISKE CENTRALBANKS AFGØRELSE (EU) 2015/5
   af 19. november 2014
   om indførelse af programmet vedrørende køb af værdipapirer af asset-backed typen
   
      (ECB/2014/45)
   
   STYRELSESRÅDET FOR DEN EUROPÆISKE CENTRALBANK HAR —
   under henvisning til traktaten om Den Europæiske Unions funktionsmåde, særlig artikel 127, stk. 2, første led,
   under henvisning til statutten for Det Europæiske System af Centralbanker og Den Europæiske Centralbank, særlig artikel 12.1, andet afsnit, sammenholdt med artikel 3.1, første led, samt artikel 18.1, og
   ud fra følgende betragtninger:
   
               (1)
            
            
               I medfør af artikel 18.1 i statutten for Det Europæiske System af Centralbanker og Den Europæiske Centralbank kan den Europæiske Centralbank (ECB) sammen med nationale centralbanker i de medlemsstater, der har euroen som valuta, deltage på de finansielle markeder ved bl.a. at købe og sælge pengemarkedsinstrumenter.
            
         
               (2)
            
            
               Styrelsesrådet besluttede den 4. september 2014 at indføre et nyt program vedrørende køb af værdipapirer af asset-backed typen (asset-backed securities purchase programme, ABSPP). Sammen med det tredje program vedrørende køb af særligt dækkede obligationer (1) og de målrettede langfristede markedsoperationer (targeted longer-term refinancing operations, TLTRO) (2) vil programmet vedrørende køb af værdipapirer af asset-backed typen styrke transmissionen af pengepolitikken, fremme kreditgivningen til økonomierne i euroområdet, medføre en positiv afsmitning på andre markeder og som følge heraf lette ECB's pengepolitiske stilling, samt bidrage til, at inflationen holdes tættere på 2 %.
            
         
               (3)
            
            
               Som led i den fælles pengepolitik bør ECB's køb af belånbare værdipapirer af asset-backed typen under programmet vedrørende køb af værdipapirer af asset-backed typen indføres på en samordnet og i den indledende fase centraliseret måde i overensstemmelse med denne afgørelse.
            
         
               (4)
            
            
               Efter den indledende fase af programmet vedrørende køb af værdipapirer af asset-backed typen bør centralbankerne i Eurosystemet gennemføre programmet på en samordnet og decentraliseret måde i overensstemmelse med en efterfølgende afgørelse herom vedtaget af Styrelsesrådet —
            
         VEDTAGET DENNE AFGØRELSE:
   Artikel 1
   Indførelse og rækkevidde af programmet vedrørende køb af værdipapirer af asset-backed typen
   Hermed indføres programmet vedrørende køb af værdipapirer af asset-backed typen, under hvilket ECB køber belånbare værdipapirer af asset-backed typen i henhold til artikel 2 og i overensstemmelse med bestemmelserne i denne afgørelse. Under programmet kan ECB give sine agenter instrukser til på sine vegne at købe belånbare værdipapirer af asset-backed typen på det primære og sekundære marked fra godkendte modparter i overensstemmelse med artikel 4.
   Artikel 2
   Belånbarhedskriterier for køb af værdipapirer af asset-backed typen
   Værdipapirer af asset-backed typen kan købes under programmet vedrørende køb af værdipapirer af asset-backed typen, såfremt de opfylder nedenstående belånbarhedskriterier:
   
               1)
            
            
               Værdipapirer af asset-backed typen skal have en kreditkvalitetsvurdering på mindst kreditkvalitetstrin 3 på Eurosystemets harmoniserede ratingskala (3) angivet ved mindst to offentlige kreditvurderinger fra to eksterne kreditvurderingsbureauer (ECAI'er), som er godkendt inden for Eurosystemets rammer for kreditvurdering (Eurosystem Credit Assessment Framework, ECAF).
            
         
               2)
            
            
               Ud over nr. 1) ovenfor skal værdipapirer af asset-backed typen opfylde de belånbarhedskriterier, som gælder for de værdipapirer af asset-backed typen, der stilles som sikkerhed i Eurosystemets pengepolitiske operationer, jf. bilag I til retningslinje ECB/2011/14 (4) (som ændret ved retningslinje ECB/2012/25 (5) og retningslinje ECB/2014/10 (6)) og afgørelse ECB/2013/35 (7).
            
         
               3)
            
            
               Hvis værdipapirer af asset-backed typen ikke har en kreditkvalitetsvurdering på mindst kreditkvalitetstrin 2 på Eurosystemets harmoniserede ratingskala angivet ved mindst to offentlige kreditvurderinger fra to eksterne kreditvurderingsbureauer, som er godkendt inden for Eurosystemets rammer for kreditvurdering, skal værdipapirerne af asset-backed typen ud over kriterierne i nr. 2) opfylde de belånbarhedskriterier, som gælder for værdipapirer af asset-backed typen, der stilles som sikkerhed i Eurosystemets pengepolitiske operationer, jf. artikel 3 i retningslinje ECB/2014/31 (8).
            
         
               4)
            
            
               Mindst 90 % af låntagerne af de aktiver, der genererer pengestrømme, og der er stillet som sikkerhed for værdipapirer af asset-backed typen, klassificeres som ikke-finansielle selskaber i den private sektor (9) eller fysiske personer, vurderet ud fra den udestående hovedstol for de aktiver, der genererer pengestrømme, som kan tilskrives disse låntagere.
            
         
               5)
            
            
               Mindst 95 % af:
               
                           a)
                        
                        
                           den udestående hovedstol for de aktiver, der generer pengestrømme, og der er stillet som sikkerhed for udstedelsen af værdipapirer af asset-backed typen, er denomineret i euro
                        
                     
                           b)
                        
                        
                           alle ejendomme, som sikrer de aktiver, der generer pengestrømme, og der er stillet som sikkerhed for udstedelsen af værdipapirer med pant i boligejendomme (RMBS) eller værdipapirer med pant i erhvervsejendomme (CMBS), er beliggende i euroområdet, vurderet ud fra den udestående hovedstol for de aktiver, der genererer pengestrømme, som kan tilskrives disse ejendomme, og
                        
                     
                           c)
                        
                        
                           låntagerne af de aktiver, der genererer pengestrømme, og der er stillet som sikkerhed for udstedelse af værdipapirer af asset-backed typen (undtagen udstedelser af værdipapirer med pant i boligejendomme eller erhvervsejendomme, jf. litra b)), er alt efter omstændighederne registrerede eller residente i euroområdet, vurderet ud fra den udestående hovedstol for de aktiver, der genererer pengestrømme, som kan tilskrives disse låntagere.
                        
                     
         
               6)
            
            
               Udsteder af værdipapirer af asset-backed typen skal være etableret i euroområdet.
            
         
               7)
            
            
               En tranche af værdipapirer af asset-backed typen (med samme eller fungible ISIN-nummer), som udsteder eller enheder, med hvilken denne har snævre forbindelser (10), på det tidspunkt hvor tranchen blev vurderet af ECB i forbindelse med et muligt køb i overensstemmelse med artikel 3, bevarede den fulde ret over, kan godkendes til køb under programmet, hvis en ekstern investor uden snævre forbindelser til udsteder (med undtagelse af en centralbank i Eurosystemet, der handler uden for rammerne af programmet) også køber en del af den pågældende tranche (med samme eller fungible ISIN).
            
         
               8)
            
            
               Hvis låntagerne af de aktiver, der genererer pengestrømme, og der er stillet som sikkerhed for udstedelse af værdipapirer af asset-backed typen, er registrerede eller residente i Grækenland eller på Cypern, gælder mindstevurderingsniveauet i nr. 1) ikke for disse værdipapirer af asset-backed typen, forudsat at de er underlagt den købsbegrænsning, der er specificeret i artikel 5, stk. 2, og de opfylder alle andre gældende belånbarhedskriterier for køb under programmet og alle yderligere betingelser:
               
                           a)
                        
                        
                           Eurosystemets mindstetærskel for kreditkvalitet, som anvendes til at fastsætte belånbarheden af omsættelige gældsinstrumenter, der er udstedt eller garanteret af den græske eller cypriotiske stat, i forbindelse med sikkerhedsstillelse gælder ikke, jf. artikel 8, stk. 2, i retningslinje ECB/2014/31
                        
                     
                           b)
                        
                        
                           værdipapirer af asset-backed typen har to offentlige kreditvurderinger fra to kreditvurderingsbureauer, som er godkendt inden for Eurosystemets rammer for kreditvurdering, med den højest mulige kreditvurdering for udstedelser af værdipapirer af asset-backed typen i den relevante medlemsstat
                        
                     
                           c)
                        
                        
                           strukturen for udstedelsen af værdipapirer af asset-backed typen omfatter løbende kreditforbedringer (som f.eks. kreditforbedringen, der følger af alle efterstillede trancher af udstedelsen af værdipapir af asset-backed typen i forhold til den pågældende tranche, som kan købes under programmet), der er lig med mindst 25 % af den gældende udestående hovedstol for alle trancher af udstedelsen af værdipapirer af asset-backed typen
                        
                     
                           d)
                        
                        
                           investorrapporter er tilgængelige, og der kan opstilles modeller for værdipapirer af asset-backed typen ved at bruge standardiserede tredjepartsmodelleringsredskaber for værdipapirer af asset-backed typen, der genererer pengestrømme, jf. ECB's vurdering
                        
                     
                           e)
                        
                        
                           den bedste tilgængelige kreditkvalitetsvurdering for hver af følgende modparter i forbindelse med udstedelsen af værdipapirer af asset-backed typen (hvis relevant), med undtagelse af serviceren, opfylder mindst kreditkvalitetstrin 3 på Eurosystemets harmoniserede ratingskala angivet ved mindst en offentlig kreditvurdering fra et kreditvurderingsbureau, som er godkendt inden for Eurosystemets rammer for kreditvurdering:
                           
                                       i)
                                    
                                    
                                       banken, hvor udsteder har sin konto
                                    
                                 
                                       ii)
                                    
                                    
                                       garanten for banken, hvor udsteder har sin konto
                                    
                                 
                                       iii)
                                    
                                    
                                       tilføreren af likviditetsfaciliteter
                                    
                                 
                                       iv)
                                    
                                    
                                       afdækningsmodparten
                                    
                                 
                                       v)
                                    
                                    
                                       den primære betalingsagent og
                                    
                                 
                                       vi)
                                    
                                    
                                       leverandøren af garanterede investeringsaftaler
                                    
                                 
                     
                           f)
                        
                        
                           en alternativ servicerer for udstedelsen af værdipapirer af asset-backed typen er blevet udpeget.
                        
                     
         Artikel 3
   Vurdering af kreditrisiko og due diligence
   Forud for købet af værdipapirer af asset-backed typen, der opfylder belånbarhedskriterierne i artikel 2, skal ECB udføre en vurdering af kreditrisikoen og en due diligence-undersøgelse vedrørende disse værdipapirer af asset-backed typen.
   Artikel 4
   Godkendte modparter
   Følgende modparter godkendes i forbindelse med programmet vedrørende køb af værdipapirer af asset-backed typen både for egentlige købs- eller salgsforretninger og for værdipapirudlånsforretninger, som omhandler de værdipapirer af asset-backed typen, der opbevares i Eurosystemets porteføljer i overensstemmelse med programmet: a) modparter, der deltager i Eurosystemets pengepolitiske operationer jf. afsnit 2.1 i bilag I til retningslinje ECB/2011/14, b) alle andre modparter, som centralbankerne i Eurosystemet anvender i forbindelse med investeringen af deres investeringsporteføljer, der er denomineret i euro, og c) enheder, som Styrelsesrådet har godkendt som modparter for egentlige købs- og salgsforretninger i henhold til programmet på baggrund af en risikovurdering af Eurosystemets modparter, som ECB har foretaget.
   Artikel 5
   Købsbegrænsninger
   1.   Med undtagelse af stk. 2 må der i henhold til programmet vedrørende køb af værdipapirer af asset-backed typen ikke på noget tidspunkt købes eller besiddes mere end 70 % af det udstående beløb af en tranche af værdipapirer af asset-backed typen (med samme eller fungible ISIN-nummer).
   2.   For så vidt angår trancher af værdipapirer af asset-backed typen (med samme eller fungible ISIN-nummer), der kan købes i henhold til nr. 8) i artikel 2, må der i henhold til programmet ikke på noget tidspunkt købes eller besiddes mere end 30 % af det udestående beløb af en sådan tranche.
   Artikel 6
   Ikrafttrædelse
   Denne afgørelse træder i kraft dagen efter dens offentliggørelse på ECB's websted.
   
      Udfærdiget i Frankfurt am Main, den 19. november 2014.
      
         Mario DRAGHI
         
            Formand for ECB
         
      
   
   
      (1)  Afgørelse ECB/2014/40 af 15. oktober 2014 om indførelse af det tredje program vedrørende køb af særligt dækkede obligationer. Endnu ikke offentliggjort i EUT.
   
      (2)  Afgørelse ECB/2014/34 af 29. juli 2014 om foranstaltninger vedrørende målrettede langfristede markedsoperationer (EUT L 258 af 29.8.2014, s. 11).
   
      (3)  Som offentliggjort på ECB's websted.
   
      (4)  Retningslinje ECB/2011/14 af 20. september 2011 om Eurosystemets pengepolitiske instrumenter og procedurer (EUT L 331 af 14.12.2011, s. 1).
   
      (5)  Retningslinje ECB/2012/25 af 26. november 2012 om ændring af retningslinje ECB/2011/14 om Eurosystemets pengepolitiske instrumenter og procedurer (EUT L 348 af 18.12.2012, s. 30).
   
      (6)  Retningslinje ECB/2014/10 af 12. marts 2014 om ændring af retningslinje ECB/2011/14 om Eurosystemets pengepolitiske instrumenter og procedurer (EUT L 166 af 5.6.2014, s. 33).
   
      (7)  Afgørelse ECB/2013/35 af 26. september 2013 om yderligere foranstaltninger vedrørende Eurosystemets refinansieringstransaktioner og belånbar sikkerhed (EUT L 301 af 12.11.2013, s. 6).
   
      (8)  Retningslinje ECB/2014/31 af 9. juli 2014 om yderligere midlertidige foranstaltninger vedrørende Eurosystemets refinansieringstransaktioner og belånbar sikkerhed og om ændring af retningslinje ECB/2007/9 (EUT L 240 af 13.8.2014, s. 28).
   
      (9)  »Ikke-finansielle selskaber« har samme betydning som i det europæiske national- og regionalregnskabssystem, jf. bilag I til retningslinje ECB/2011/14.
   
      (10)  »Snævre forbindelser« har samme betydning som i afsnit 6.2.3.2 i bilag I til retningslinje ECB/2011/14.